P. Hrušovský, podpredseda NR SR: (2001-10-24):
J. Benčat, poslanec: Vážený pán predsedajúci, vážená pani ministerka, kolegyne, kolegovia, vláda si dala ambiciózny program pred 3 rokmi – postaviť 56 tisíc bytov za 4 roky. A tento cieľ zrejme nemôže byť splnený z viacerých dôvodov. Nejdem sa zmieňovať o technických a technologických chybách, ktoré sa tu vyskytli počas týchto 3 rokov. A vďaka tomu, že zdedili, ako vždy pani ministerka hovorí,  že čosi dedia, zdedili v tomto slova zmysle pozitívnom 16 tisíc rozostavaných bytov z roku 1998, mohli sa dokončovať určité množstvá bytov v ďalších obdobiach. Nejdem tu tieto technologické a technické chyby rozvádzať, lebo na to bude iné fórum. Chcem ale pripomenúť, že tento nesystémový krok, ako to dnes už bolo povedané, neprispeje ani k tomu, aby sa postavilo aspoň tých 50 tisíc bytov, ktorých by mohlo byť ešte aj snáď reálnych. Prečo? Pretože tento nesystémový krok je retardačný. Tak isto ako je návrh na zrušenie fondu pre rozvoj bývania, aj tento krok, čo sa týka stavebného sporenia, nie je v súlade s tým, čo si vláda ambiciózne stanovila. Hlavný dôvod prípravy novely zákona o stavebnom sporení v tomto období spočíva v snahe dodržať rozpočtovanú sumu štátnej prémie vo východiskách štátneho rozpočtu na rok 2002 jednoducho ďalším znížením výšky štátnej prémie z 25 na 20 %. Stavebné sporiteľne od začiatku prípravy predmetnej novely upozorňujú, že pripravovaná legislatívna zmena v oblasti štátnej prémie už je tretia, odkedy sa začalo v Slovensku rozvíjať stavebné sporenie. Opätovný zásah by preto mohol spôsobiť pokles dôvery občanov v stavebné sporenie a narušiť stabilitu tohto efektívneho nástroja na podporu bytovej výstavby u nás. Tento fakt by sa pravdepodobne z dlhodobého hľadiska negatívne prejavil v celkovej bytovej výstavbe. Oslabilo by to tiež záujem drobných stavebných sporiteľov o akumulovanie prostriedkov a znižovanie spotreby. Treba mať tiež na zreteli, že časté zmeny podmienok stavebného sporenia zneisťujú zahraničných investorov, ktorí sú tu hlavnými akcionármi všetkých stavebných sporiteľní na Slovensku a vyvolávajú pochybnosti o stabilite podnikania v Slovenskej republike aj pre ďalších potenciálnych investorov, ktorých tuná túžobne očakávame. Neobstojí ani dôvod uvádzaný v dôvodovej správe k novele zákona o stavebnom sporení, ktorým má byť priblíženie úrokov v stavebných sporiteľniach a v komerčných bankách, aby stavebné sporiteľne mohli svojim klientom poskytnúť stavebné úvery za nízke úrokové sadzby, toho času je to od 3 do 7 %, pričom v komerčných bankách sa pohybujú v súčasnosti okolo 11 – 12 %, môžu stavebné sporiteľne úročiť vklady svojich klientov len nízkymi úrokovými sadzbami, toho času 2 – 3 %. V prípade zvýšenia úrokových sadzieb z vkladov by sa museli zvýšiť aj úrokové sadzby z úverov, čo by neprimerane predražilo bytovú výstavbu a tým pribrzdilo aj jej rozvoj. Okrem toho prevažnú časť klientov stavebných sporiteľní tvoria drobní sporitelia, z ktorých mnohí nevyčerpajú plnú výšku štátnej prémie v danom rozpočtovom roku. Preto táto forma sporenia nemôže slúžiť na špekulatívne obohacovanie jednotlivca, tak ako sa to niekedy tuná uvádza. Aký bude mať vplyv na Slovenskú ekonomiku celý tento zásah? Od roku 1993 do konca roku 2000 bolo poskytnutých na bývanie prostredníctvom stavebných sporiteľní s podporou štátu 70 mld. korún. Stavebné sporenie sa na financovaní bytovej výstavby podieľa 87 % a je najefektívnejším nástrojom na podporu bytovej výstavby na Slovensku. Napriek tejto skutočnosti Ministerstvo financií Slovenskej republiky uvažuje o zmene výšky štátnej prémie, ako to už bolo povedané, tým, že chce ušetriť 0,8 mld. korún z rozpočtových prostriedkov. Podľa makroekonomických prepočtov však 1 mld. korún štátnej podpory stavebného sporenia prinesie 9 mld. Sk investovaných do bytovej výstavby, 35 000 pracovných miest, 5 mld. Sk príjmov štátneho rozpočtu, to je DPH, daň z príjmov, zákonné poistenie, zníženie zadlženia ekonomiky, útlm inflácie a, naopak, navrhované skrátenie štátnej podpory o 0,8 mld. korún spôsobí o 7,2 mld. korún menej investícií do bytovej výstavby, t. j. o 7 tisíc – 8 tisíc menej bytov, o 28 000 pracovných miest menej, o 4 mld. Sk menej v štátnej pokladni a zvýšenie deficitu štátneho rozpočtu o 3,2 mld. Sk. Dôvodom opatrenia zo strany ministerstva financií je nárast priateľských sporiteľov, ktorí týmto nástrojom kompenzujú pokles úrokových sadzieb na trhu. Priateľskí sporitelia využívajú výhody stavebného sporenia a po 6 rokoch môžu nasporené prostriedky použiť nielen na rozvoj bývania, ale aj na iný účel. Avšak práve priateľskí sporitelia vytvárajú časť úverových zdrojov, ktoré potom stavebná sporiteľňa využíva na financovanie úverov poskytovaných na bytovú výstavbu. Bez nich by stavebné sporenie zďaleka nemohlo plniť svoj účel tak efektívne ako doteraz a už vôbec nemožno hovoriť o špekulantoch, ako boli viacerí z nich pomenovaní. Zníženie štátnej prémie, a tým aj zmena pravidiel hry už po 3-krát by mohla spôsobiť pokles dôvery občanov v stavebné sporenie a narušiť stabilitu tohto najefektívnejšieho nástroja na podporu bytovej výstavby u nás. Tento fakt sa pravdepodobne z dlhodobého hľadiska negatívne prejaví v celkovej bytovej výstavbe. Podpora bytovej výstavby je jednou z hlavných priorít vlády Slovenskej republiky, tak ste si to tu stanovili. Jej cieľom bolo teda postaviť 56 000 bytov, z ktorých ostáva stále ešte 33 000 nepostavených. Teda hlavným nástrojom financovania bytovej výstavby je práve stavebné sporenie, a nie hypotéky a Štátny fond rozvoja bývania. Je to kombinácia týchto 3 častí. Každý občan má možnosť týmto spôsobom, efektívnym spájaním týchto 3 zdrojov financovania si efektívnejšie financovať svoje súkromné investície. Teda nemôžu tieto 2 zložky momentálne na Slovensku túto úlohu prevziať, aby zastúpili aj stavebné sporenie. Bez fungujúceho systému stavebného sporenia sa jej to nikdy nepodarí. Máme aj za to, že v súčasnej ekonomickej situácii je potrebné podporovať rozvoj bytovej výstavby a podpora by mala vzhľadom na obmedzené finančné prostriedky smerovať tam, kde prináša reálne výsledky. Z tohto hľadiska nemôžeme podporiť navrhované úpravy v stavebnom sporení. Ďakujem za pozornosť.